﻿Argumentează caracterul romantic al unei poezii studiate aparţinând lui Mihai Eminescu . Mihai Eminescu - Sara pe deal „Eu rămân ce-am fost : romantic” îşi dezvăluia Eminescu, în poezia Eu nu cred nici în Iehova ,adeziunea pentru principiile esteticii romantice , crezul artistic al scriitorului demonstrându-se în întreaga sa creaţie. Argumentul care vădeşte cultivarea romantismului în lirica eminesciană rezidă în prelucrarea temelor şi a motivelor, unele universale, dar abordate potrivit ideologiei romantice : geneza şi apocalipsa universului , timpul şi spaţiul , moartea , istoria , iubirea şi natura constituie fundamentul tematic al operei eminesciene , expresie a unui talent unic , dar şi a unei sinteze de o incontestabilă originalitate : harului poetic i se adaugă profunda îngemănare a ideilor filozofice ( occidentale şi orientale ) cu filonul folcloric românesc .Creaţia literară eminesciană se raliază spiritului romantic european printr-o permanentă aspiraţi spre absolut , spre mit şi nostalgie a originilor, căutate febril de suflete solitare şi avide de misterul existenţial. Inrudit indubitabil cu poeţii romantici ai epocii ( Novalis, Hoffmann, Lamartine sau Puşkin ) , Eminescu se detaşează , totodată , de aceştia , arborând însemnele modernităţii : opera sa mărturiseşte şi apropierea parnasiană ori cea simbolistă ( A. Rimbaud, St. Mallarme , Leconte de Lisle) dar, mai ales, dovedeşte luciditate în faţa actului creaţiei , luciditate plătită cu scepticism, răceală , sau , măcar cu tristeţe. In ceea ce priveşte dimensiunea cea mai cunoscută a creaţiei sale romantice , lirica erotică, aceasta are o particularitate aparte , pentru că presupune împletirea a două teme romantice, iubirea şi natura , deoarece sentimentul dragostei este proiectat în decorul paradisiac al unei naturi personificate , martor şi protector al iubirii dintre cei doi tineri . Poezii precum Dorinţa, Lacul, Atât de fragedă, Sara pe deal propun o imagine idilizată a dragostei; însă, niciodată , la Eminescu , textul nu are eminamente caracterul unei idile, dată fiind vibraţia elegiacă interioară generată de conştiinţa imposibilităţii de a atinge absolutul în iubire. Un exemplu în acest sens îl reprezintă şi poezia Sara pe deal , datând din prima etapă a creaţiei eminesciene , „perioada căutărilor” , cum o numeşte G. Ibrăileanu . Inclus, într-o primă versiune, în poemul Eco – 1872 , ( ultimul avatar al Ondinei ) textul va fi publicat , independent şi cu unele modificări , în revista Convorbiri literare , din 1 iulie 1885. Caracteristic acestei etape iniţiale de creaţie , Eminescu dezvoltă în idila – pastel Sara pe deal concepţiile platoniene vizând armonia dintre individ şi cosmos, teluric şi astral ; cea care facilitează „eroului” liric propensiunea spre macrocosm este intensitatea afectivă , ajutată de natura care vibrează emoţional la trăirile eului poetic. Din punct de vedere structural, poezia este un discurs ce respectă clasicul ceremonial erotic romantic al întâlnirii de dragoste, dispunând, compoziţional , de două secvenţe asimetrice : primul tablou cuprinde patru catrene având caracterul unui pastel în care este descris cadrul romantic propice reunirii cuplului de îndrăgostiţi ; a doua secvenţă lirică se rezumă la catrenele finale care prezintă imaginara întâlnire a celor doi tineri. Incipitul poeziei conţine reluarea titlului care fixează momentul întâlnirii – amurgul romantic – alcătuindu-se astfel imaginea feerică a unui cadru natural intim şi ocrotitor al perechii îndrăgostite. Fonetismul arhaic „sara” anticipează tonul liric al pastelului – descriere a unui spaţiu rustic şi patriarhal care primeşte cuplul de îndrăgostiţi. De asemenea, încercarea de roman Geniu pustiu include elementele descriptive în aceeaşi manieră romantic-idilizatoare: „Soarele era la apus (...) de-a lungul drumului de ţară oamenii se-ntorceau de la lucrul câmpului , cu coasele de-a spinare (...) carul scârţâia ... Una câte una s-aprindeau stelele tremurând în nemărginirea albastră a cerului (...) . Imi întorceam ochii este cap ... era Finiţa (...) Astfel şedeam lungit seri întregi cu capu-n poalele ei (...), iar talancele de la gâturile vacilor cu ugerul greu de lapte sunau alene şi melancolic prin atmosfera cea dulce a serei ...” . Spre deosebire, însă , de pastelul inclus în Zburătorul de Heliade Rădulescu sau de poezia Noapte de vară a lui G. Coşbuc , cu care se aseamănă descrierea pastel a lui Eminescu , la acesta din urmă , seara dobândeşte valenţele unui timp sacru : „înserarea eminesciană e o perpetuă reeditare a genezei şi a răsăritului lumii” ( Ioana Em. Petrescu ) . Semn al nocturnului romantic , amurgul este momentul de tranziţie dintre lumină şi întuneric, dintre real şi ireal , este „cesul tainei” care favorizează „scufundarea afară din timpul istoric, în sânul naturii” ( Rosa del Conte ), astfel încât timpul devine supratemă a acestei poezii. Ca elemente de recurenţă , la nivelul întregii creaţii eminesciene , se întâlnesc nu doar temele , ci şi motivele care dau formă lirică acestora : momentul înserării este unul dintre ele , fascinaţia peisajului nocturn amplificându-se , în modalitate expresiv-romantică , prin apelul la motivul buciumului, al stelelor şi al lunii, al salcâmului tutelar . Ecourile grave , ancestrale, conţinute în arhaismul „sara” sunt potenţate de sunetul nostalgic al buciumului , sugerând contopirea eului liric cu ritmurile eterne ale naturii: „Sara pe deal buciumul sună cu jale” . Coriambul din primul emistih ( reluat în fiecare vers ) relevă, prin accent ( „sara” şi „deal” ) cele două nuclee care primesc valoare tematică : timpul şi spaţiul . Centru al lumii ( „axis mundi”) , „dealul” este transfigurat într-un tărâm sacru - refugiu al poetului ( alături de timpul sacru ) dintr-o realitate mereu percepută frustrant şi dezamăgitor. Ioana Em. Petrescu sesizează conceperea spaţiului, în acest text , ca o dispunere pe verticală a trei planuri : „valea în fum” şi satul ( universul terestru ) , „bolta senină” cu astrele ( universul celest al înălţimilor ) şi dealul cu salcâmul – intermediarul între cele două universuri , astfel încât natura devine un mediator. Sensul ascensional urmărit de poet este vizibil şi în al doilea vers „Turmele-l urc, stele le scapără-n cale”, motiv pentru G.Ibrăileanu de a-i reproşa poetului „incoerenţe” şi „contradicţii logice” . Faptul că exegetul se înşeală este dovedit de varianta iniţială a versului „Turme cobor, stele li ese în cale”, abandonată de Eminescu , datorită unei logici unei logici interioare a poemului care caută înălţarea sufletului , desprinderea eului romantic de contingent . Plânsul apelor „clar izvorând în fântâne” reiterază ideea înserării ca timp al genezei, al izvorârii lumilor. Anticipat din primul vers , prin aliteraţia consoanei lichide „l” şi prin tânguitul dureros al buciumului , motivul acvatic este , conotativ, sinonim plânsului : apa („elementul care melancolizează” după G. Bachelard ) simbolizează devenirea, perpetuitatea duratei ( Rosa del Conte ), iar plânsul ei semnifică nostalgia umană după acel „illo tempore” , cum l-ar numi Mircea Eliade . Iar forţa care a născut universul ( conform unor teorii ) este iubirea, Erosul , ca principiu primordial , astfel încât prezenţa elementului uman – iubita , concretizată în vocativul-epitet „dragă” apare firesc , ca o continuare a evadării din timpul real ostil :”Sub un salcâm, dragă, m-aştepţi tu pe mine” . Timpului şi spaţiului sacre , li se alătură motivul romantic al salcâmului – arborele sacru ( M. Eliade ) , precum şi femeia ca voce ce vesteşte armonia divină a universului . „Idee din urzeala primă a lumii” , iubita, „dragă” poetului este „întruparea directă gândirii divine” ( Ioana Em. Petrescu ) prezenţa ei fiind cea visată , iar nu cea reală ( ca în Floare albastră ) . Al doilea catren continuă cu mişcarea astrelor pe „bolta senină” , rod al iubirii, care alături de cântec ( sunetul buciumului, plânsul apelor) reprezintă puterile ordonatoare ale modelului cosmologic platonician : „Luna pe cer trece-aşa sfântă şi clară” , „Stelele nasc umezi pe bolta senină” . Motiv predilect în lirica romantică , astrul selenar simbolizează părăsirea realităţii şi pătrunderea într-o lume a fanteziei , unde natura devine patria compensatorie a eului romantic căruia îi este acum permisă retrăirea unităţii edenice a unui mit mult preţuit de poeţii romantici : androginul .Epitetele personificatoare , superlativ atribuite lunii „aşa sfinte şi clare” , antropomorfizează astrul tutelar al nopţii care este transfigurat în protectorul absolut al iubirii. Apoi, stelele sunt umanizate, nu atât prin verbul „nasc” ( referire , din nou , la noapte – ca timp al izvorârii lumilor ) , cât prin epitetul „umezi” care pare să preia emoţia ochilor îndreptaţi spre cerul înstelat. Sacralizarea elementelor cosmice sugerează puterea naturii de a sacraliza şi de a eterniza dragostea în sine. Simetric dispusă în a doua strofă ( versurile 2 şi 4 ) , prezenţa umană este de această dată a eului liric , o prezenţă masculină în aşteptarea întâlnirii cu femeia adorată :”Ochii tăi mari caută-n frunza cea rară / (...) / Pieptul de dor, fruntea de gânduri ţi-e plină” . Deşi ar părea să simbolizeze fiinţa feminină , deixisurile (mărcile) sunt ale eului poetic , acum nedeterminat inclus în persoana a II-a : „tăi”, „ţi-(e)”.Argumentul rezidă în utilizarea motivului „ochii” , care semnifică înclinaţia către cunoaştere ( aici, dioisiacă, prin iubire ) , deşi afectul ( „pieptul de dor” ) este încă sub dominaţia raţiunii apolinice ( „fruntea de gânduri ţi-e plină” ) . Cu toate că imaginarul artistic trimite la arhetipuri mitice , totuşi materialul poetic aparţine universului familiar şi rustic al poetului , după cum o dovedesc următoarele două catrene – ale primei secvenţe – pastel . Constantă rămâne tentaţia ascensionalului , într-o căutată osmoză cosmic-teluric : „Nourii curg, raze-a lor şiruri despică,/Streşine vechi , casele-n lună ridică”. Paradoxal, verbul strident „scârţâie” are conotaţii opuse aliteraţiei: asonanţa vocalei „â” ( „Scârţâie-n vânt cumpăna de la fântână,/ Valea-i în fum , fluiere murmură-n stână.” ) atenuează sugestia auditivă iniţială , introducând o stare de profundă linişte , generată de pacea bucolică a acestui univers pastoral. Perspectiva spaţială coboară în plin terestru ( „Si osteniţi oameni cu coasa-n spinare / Vin de la câmp” ) , într-o lume patriarhală ce se ghidează după ritmuri eterne , în pofida trecerii inexorabile a timpului . Deşi univers familiar , ca spaţiu campestru, satul descris de Eminescu are atributele veşniciei şi sacralităţii : evocând o lume rustică , buciumul,fluierul, toaca şi clopotul proiectează spaţiul rural într-o dimensiune atemporală , mitică şi sacră .Epitetul „vechi” ca determinant al clopotului , coroborat cu arhaismele fonetice „împle” şi „sara” amplifică atmosfera arhaică a acestui tărâm devenit paradisiac. Ultimul vers al secvenţei pastel a idilei ( „Sufletul meu arde-n iubire ca para” ) aduce cu sine una dintre comparaţiile tipic romantice , reprezentând , totodată, liantul între cele două părţi ale poemului . Specifică primei etape de creaţie , dragostea comparată cu o flacără ( substantivul popular „pară” ) propune viziunea iubirii ca o combustie interioară , un foc de sorginte purificatoare , cathartică. Ulterior, arderea lăuntrică va deveni un foc flagelator , mistuitor ( „Focul meu a-l stinge nu pot / Cu toate apele mării” ) – Odă ( în metru antic ) ) . Secvenţa finală debutează cu dubla anaforă concretizată în interjecţia „ah!” urmată de locuţiunea adverbială „în curând” , versurile aflându-se, prin verbele în rimă împerecheată , în ciuda paralelismului sintactic, în raport antitetic : „satul ...amuţeşte” „pasu-mi spre tine grăbeşte” . In deplina tăcere a satului , pasul tânărului se îndreaptă grăbit către iubita sa , locul întâlnirii fiind simbolic reprezentat de un alt topos recurent în lirica erotică eminesciană – „lângă salcâm” . Leitmotiv al poeziei , salcâmul asigură, de asemenea, o simetrie interioară a versului , apărând atât în prima , cât şi în ultimele două strofe. „Axis mundis” ca şi dealul, ( „insulă izolată a iubirii” – Zoe Dumitrescu Buşulenga ) salcâmul este transfigurat într-o imagine metaforică a contopirii terestrului cu cosmicul, într-un spaţiu în care cuplul erotic se izolează de restul lumii , trăind plenar sentimentul iubirii absolute . Formele inversate ale viitorului popular ( „sta-vom”, „spune-ţi-voi” ) proiectează, însă , în sfera virtualului întânirea : gesturile tandre ( „Ne-om răzima capetele-unul de altul” ) în acord cu fericirea perechii nu ţin de o realitate concretă , ci de visul romantic al dragostei absolute . Gerunziul „surâzând” , completat de viitorul „... vom adormi sub înaltul, / Vechiul salcâm” sugerează perpetuarea stării de beatitudine erotică , iar epitetele ce determină substantivul „salcâm” evocă o nostalgie a înălţimilor şi a eternităţii , căci „vechimea nu e decât substitutul , în ordine terestră , a duratei infinite” ( Ioana Em. Petrescu ) . Aceeaşi abolire a limitelor temporale este exprimată prin repetarea epitetului „întreagă” , „întregi” având determinat concret temporal ( „noaptea” , „ore” ) . Grupul statuar format de cuplul erotic reunit sub arborele sacru , aminteşte de perechea adamică şi de fiinţă androginică . Potrivit recuzitei de motive romantice , somnul ( „vom adormi” ) include conotaţiile thanatosului : somnul cuplului în sânul naturii echivalează cu o prelungire, dincolo de moarte , a iubirii celor doi tineri . Ca atare, natura eternă – adăpost al perechii îndrăgostite – are rolul de a eterniza dragostea prin însăşi eternitatea ei. Ampla interogaţie retorică din finalul poeziei urmează unei pauze ( şi cezuri ) subliniate grafic de Eminescu , intenţia poetului fiind aceea de realiza delimitarea între spaţiul visului şi cel al realităţii : „-Astfel de noapte bogată / Cine pe ea n-ar da viaţa lui toată ?” . Intrebarea include dramatic , condiţia geniului condamnat la nefericirea imposibilităţii de a proiecta iubirea idealizată peste realitatea amară . Epitetul „noapte bogată” sugerează fericirea visată de poetul damnat, capabil de sacrificiul suprem, asemenea lui Hyperion ; însă, condiţionalul-optativ „n-ar da viaţa lui toată” exprimă tragica resemnare a poetului conştient de incompatibilitatea între iubirea onirică şi dureroasa realitate . „Muzica sferelor” este acum înlocuită de eufonia versurilor , coriambul, secondat de doi dactili şi un troheu, marcând tonul elegiac al eului liric. Temelor şi motivelor romantice cultivate în text , li se alătură această ipostaziere a femeii care urmăreşte modelul mitic al zeiţei Isis – tip feminin benefic , polivalent, care devine catalizatorul transgresării timpului şi a spaţiului , ambele limitante pentru eul romantic expansionist. Poezia erotică a maturităţii va renunţa, treptat, la această megalomanie romantică şi trist de ireală. ( S. Marian ) 